DOI: 10.14457/tu.the.2016.12
title: บทบาทหน้าที่และความเป็นผู้นำของ พล.อ.ประยุทธ์ จันทร์โอชา ที่ปรากฏในข่าวหน้า 1 ของหนังสือพิมพ์รายวัน

description: การศึกษาเรื่อง “บทบาทหน้าที่และความเป็นผู้นำของ พล.อ.ประยุทธ์ จันทร์โอชา ที่ปรากฏในข่าวหน้า 1 ของหนังสือพิมพ์รายวัน” มีวัตถุประสงค์ดังต่อไปนี้ (1) เพื่อวิเคราะห์การนำเสนอเนื้อหาข่าวที่ปรากฏในหนังสือพิมพ์ เพื่อสะท้อนให้เห็นแนวคิดในการนำเสนอข่าว (2) เพื่อศึกษาบทบาทหน้าที่ของ พล.อ.ประยุทธ์ จันทร์โอชา ในฐานะนายกรัฐมนตรีที่หนังสือพิมพ์นำเสนอและ (3) เพื่อศึกษาคุณลักษณะความเป็นผู้นำที่ปรากฏในหนังสือพิมพ์ของ พล.อ.ประยุทธ์ จันทร์โอชา ในฐานะนายกรัฐมนตรีการวิจัยครั้งนี้ใช้รูปแบบการวิเคราะห์เนื้อหา (Content analysis) ซึ่งเป็นการวิจัยเชิงปริมาณ (Quantitative research) ในการเก็บรวบรวมข้อมูลหนังสือพิมพ์ ซึ่งกลุ่มตัวอย่าง คือ หนังสือพิมพ์รายวันแบบเพ่งปริมาณ (Quantity newspaper) และหนังสือพิมพ์รายวันแบบเพ่งคุณภาพ (Quality newspaper) โดยคัดเลือกหนังสือพิมพ์ไทยรัฐเป็นตัวแทนของหนังสือพิมพ์แบบเพ่งปริมาณ และหนังสือพิมพ์มติชนเป็นตัวแทนของหนังสือพิมพ์แบบเพ่งคุณภาพ โดยพิจารณาการเสนอข่าวหน้าหนึ่งที่มีเนื้อหาข่าวสารเกี่ยวกับ พล.อ.ประยุทธ์ จันทร์โอชา ในฐานะนายกรัฐมนตรี ศึกษาเฉพาะพาดหัวข่าวและความนำข่าวชิ้นนั้นๆ รวมระยะเวลา 1 ปี 6 เดือนนับตั้งแต่ฉบับวันที่ 21 สิงหาคม พ.ศ.2557 ถึงฉบับวันที่ 29 มกราคม พ.ศ.2559 จำนวนทั้งสิ้น 358 ฉบับ และการสัมภาษณ์เจาะลึก (Indepth interview) ผู้เกี่ยวข้องกับงานข่าวของหนังสือพิมพ์ ได้แก่ บรรณาธิการข่าว รีไรเตอร์ และผู้สื่อข่าวการเมืองของหนังสือพิมพ์ทั้งสองฉบับ รวม 8 คน เพื่อศึกษาการกำหนดวาระข่าวสารที่มีผลต่อการนำเสนอเนื้อหาข่าวสารผลการศึกษาแบ่งเป็น 2 ส่วน ส่วนที่ 1 คือการวิเคราะห์เนื้อหา บทบาทหน้าที่และความเป็นผู้นำของ พล.อ.ประยุทธ์ จันทร์โอชา โดยแบ่งเป็น 3 ด้านคือ 1) การนำเสนอเนื้อหาข่าวที่ปรากฏในหนังสือพิมพ์ 2) ลักษณะของบทบาทที่ปรากฏ และ 3) ความเป็นผู้นำและคุณลักษณะที่ปรากฏ ส่วนที่ 2 คือ ความคิดเห็นของนักหนังสือพิมพ์ที่มีต่อบทบาทหน้าที่และความเป็นผู้นำของ พล.อ.ประยุทธ์ จันทร์โอชา แบ่งเป็น 3 ด้านคือ 1) แนวทางการนำเสนอข่าวการเมือง 2) บทบาทหน้าที่ที่ปรากฏ และ 3) ความเป็นผู้นำของ พล.อ.ประยุทธ์ จันทร์โอชา ที่ปรากฏด้านการนำเสนอเนื้อหาข่าวที่ปรากฏ ในช่วงระยะเวลาเท่ากัน หนังสือพิมพ์มติชนนำเสนอข่าวการเมืองที่มีเนื้อหาเกี่ยวกับ พล.อ.ประยุทธ์ จันทร์โอชา มากกว่าหนังสือพิมพ์ไทยรัฐ 10 ฉบับ โดยทั้งสองฉบับใช้พาดหัวข่าวแบบเต็มคอลัมน์มากที่สุด หนังสือพิมพ์ไทยรัฐซึ่งเป็นหนังสือพิมพ์เชิงปริมาณนำเสนอในพาดหัวข่าวรองมากที่สุดส่วนหนังสือพิมพ์มติชนซึ่งเป็นหนังสือพิมพ์เชิงคุณภาพนำเสนอด้วยพาดหัวข่าวหลักมากที่สุด หัวข่าวของทั้งสองฉบับต่างมีคุณลักษณะภาษาแบบประโยคประธานมากที่สุด นำเสนอแบบมากกว่า 1 ประเด็นมากที่สุด มีการใช้ตัวย่อในหัวข่าวมากที่สุด โดยหัวข่าวของหนังสือพิมพ์มติชนมีความเป็นกลางมากกว่าหัวข่าวของหนังสือพิมพ์ไทยรัฐ ส่วนความนำข่าวนั้น ทั้งสองฉบับนำเสนอด้วยความนำแบบ The Who Lead มากที่สุด โดยความนำของหนังสือพิมพ์ไทยรัฐเกือบทั้งหมดเป็นความนำแบบหลายประเด็นส่วนหนังสือพิมพ์มติชนเป็นความนำแบบ 2 ประโยค โดยทั้งสองฉบับมีคุณลักษณะภาษาแบบประธานมากที่สุด โดยความนำของหนังสือพิมพ์ไทยรัฐสอดคล้องกับหัวข่าวมากที่สุด ส่วนความนำของหนังสือพิมพ์มติชนมีลักษณะสอดคล้องบางส่วนกับหัวข่าวมากที่สุดด้านลักษณะของบทบาทหน้าที่ที่ปรากฏ หนังสือพิมพ์มติชนสะท้อนทักษะด้านโฆษณาชวนเชื่อมากที่สุดคิดเป็นร้อยละ 31.58 ของปริมาณทักษะทั้งหมด ขณะที่หนังสือพิมพ์ไทยรัฐสะท้อนทักษะด้านการควบคุมและจัดระเบียบในสังคมมากที่สุดคิดเป็นร้อยละ 35.37 ของปริมาณทักษะทั้งหมดด้านความเป็นผู้นำและคุณลักษณะที่ปรากฏ หนังสือพิมพ์มติชน ปรากฏผู้นำแบบอัตตาธิปไตยมากที่สุดคิดเป็นร้อยละ 78.27 ของประเภทผู้นำทั้งหมด โดยนำเสนอคุณลักษณะแบบรู้ข้อเท็จจริงเพียงผู้เดียว/สั่งการตามอารมณ์มากที่สุดคิดเป็นร้อยละ 50.00 ของคุณลักษณะความเป็นผู้นำที่ปรากฏ ขณะที่หนังสือพิมพ์ไทยรัฐ ปรากฏผู้นำแบบอัตตาธิปไตยมากที่สุดเช่นกัน คิดเป็นร้อยละ 86.00 ของประเภทผู้นำทั้งหมด โดยนำเสนอคุณลักษณะแบบรู้ข้อเท็จจริงเพียงผู้เดียว/สั่งการตามอารมณ์มากที่สุด คิดเป็นร้อยละ 43.39 ของคุณลักษณะที่ปรากฏ